Kegyelem nektek és békesség Istentől a mi Atyánktól és az Úr Jézus Krisztustól! Ámen

Jn 17, 1-10
*Miután ezeket mondta Jézus, tekintetét az égre emelve így szólt: Atyám, eljött az óra: dicsőítsd meg a te Fiadat, hogy a Fiú is megdicsőítsen téged, 2mivel hatalmat adtál neki minden halandó felett, hogy mindazoknak, akiket neki adtál, örök életet adjon. 3Az pedig az örök élet, hogy ismernek téged, az egyedül igaz Istent, és akit elküldtél, Jézus Krisztust. 4Én megdicsőítettelek téged a földön azzal, hogy elvégeztem azt a munkát, amelyet rám bíztál, hogy elvégezzem: 5és most te dicsőíts meg, Atyám, önmagadnál azzal a dicsőséggel, amely már akkor az enyém volt tenálad, mielőtt még a világ lett.
6Kijelentettem a te nevedet az embereknek, akiket nekem adtál a világból. A tieid voltak, és nekem adtad őket, és ők megtartották a te igédet. 7Most már tudják, hogy mindaz, amit nekem adtál, tőled van; 8mert azokat a beszédeket, amelyeket nekem adtál, átadtam nekik, ők pedig befogadták azokat, és valóban felismerték, hogy tőled jöttem, és elhitték, hogy te küldtél el engem. 9Én őértük könyörgök: nem a világért könyörgök, hanem azokért, akiket nekem adtál, mert a tieid, 10és ami az enyém, az mind a tied, és ami a tied, az az enyém, és én megdicsőíttetem őbennük.*

Győzelemről tanúskodó Gyülekezet!

Meg tudunk-e kapaszkodni a saját fülünkben, hogy le ne essünk valahonnan? Ki tudjuk-e húzni önmagunkat a veremből a saját hajunknál fogva?
Humorosan megfogalmazott, de nagyon komoly kérdések ezek, amik arra mutatnak rá az embernek, hogy önmagunkat nem tudjuk a magasba emelni, hogy a biztos pont, az rajtunk kívül keresendő.
Krisztus nagycsütörtöki főpapi imájának első része van előttünk mai alapigénkben, ahol leginkább Jézus és az Atya egységéről kapunk tanúságtételt, illetve a megdicsőítés mibenlétéről.
Talán ma, ha valaki elolvassa ezt az imát és nagypéntek eseményeit, vagy akár egészen pünkösdig az eseményeket, akkor elsőre arra gondol, hogy bizony Jézus valamit nagyon félreérthetett, mert a kereszt, a véres kínoszlop, az sok mindennek tűnik, de dicsőségnek biztosan nem. Még mi is sokszor elszörnyülködünk a kegyetlenségen, amit el kellett szenvednie Krisztusnak, sőt az se véletlen, hogy sokkal inkább tudjuk mi magunk is hangsúlyozni sokszor a komorságot, a fájdalmas mélységet, a halált, mint sem a dicsőséges győzelmet, az ünnepet, a feltámadás örömhírét.
Igen, a bűnbánat mélységét, összetörő valóságát, azt tudnunk kell látni és megélni, de nem szabadna, hogy mi a vád és önvád embereivé, tanúivá váljunk! Mi keresztények a Krisztus tanú, a Feltámadott úr tanúi kellene, hogy legyünk. Az evangélikus épp azt jelenti, hogy evangéliumot, azaz jó hírt, a világ lehető legjobb, legmeghatározóbb örömhírét hordozzuk. Hordozzuk, ami nem a táska mélyére rejtett, folyton benne felejtett, 2 hetes penészes szendvicset jelent. Hanem olyan hordozás kell, hogy legyen, amit magunkon viselünk jól láthatóan, minden nap örömmel megmutatva azt. Mint a gyermek, mikor új pólót kap a kedvenc állatával, vagy rajzfilm figurájával és szinte könyörögnie kell már a szülőknek, hogy ne minden nap azt akarja csak felvenni. Nekünk ilyen mélyen vágyott kellene, hogy legyen, hogy minden napunkon, minden tettünkkel, szavunkkal és gondolatunkkal a Krisztusról tanúskodjunk. Krisztusról, illetve szabadító Istenről való beszéd, tanúságtétel kellene, hogy legyen az életünk.
Teológia kellene, hogy legyen az életünk. Hiszen a teológia nem azt jelenti, hogy Istenről szóló elvont tudomány, hanem azt, hogy Istenről szóló beszéd.
Nem a lelkészek, és teológiai tanárok feladata a teológia, hanem minden hívőé. Hiszen mindannyiunknak épp ugyanaz az elhívása: a Szentháromság egy Istenről való őszinte és folyamatos tanúságtétel. Ez pedig, ha valóban Rá tekintő és őszinte, akkor nem lehet más, mint dicsőítés, hiszen akkor látom, hogy mit kaptam, látom, hogy én kegyelemből a feltámadás győzelmének dicsőségébe lettem részes. Erre pedig nem lehet más válaszom, minthogy egyértelműen elmondom, hogy kinek és dicsőítő hálaadást mondjak.

Krisztus a főpapi imádságban épp így szólítja meg az Atyát a tanítványok előtt. Igen, ezt még ott a vacsoraasztalnál mondja, tehát tanúságtétel is egyben, és imádság is, hiszen nem is egy kéréssel fordul benne az Atyához. Ha egyszerűen akarom megfogalmazni, akkor azt mondanám, hogy a Szentháromság egységének a dicsőségéről tanúskodik ez az imádság.
Meglehetősen sokszor hangzik el benne a dicsőség, illetve dicsőíteni kifejezések, talán épp azért is, mert itt a tanítványok számára - még bőven pünkösd előtt -, nem világos, hogy miben és hogyan nyilvánul meg az egység dicsősége. Láthatjuk majd, hogy még számukra is érthetetlen kérdéssé válik, hogy hogyan jelenhet meg a keresztben a dicsőség. Pedig Testvérek, Isten akarata szerint már első pillanattól a keresztben a dicsőség van jelen, nem pedig a halál!
És bár lehet, hogy ezt nem csak a ma embere, nem csak a nagypénteki tanítványok nem értik, hanem mi sem mindig, de épp arra kell tekintenünk ilyenkor, amire itt Krisztus rámutat. Nem önmagunkat kell megdicsőítenünk és végképp nem magunknak kell dicsőség morzsákat összecsipegetnünk a porból, hanem az Atyához kell fordulnunk és tőle kell kérnünk, hogy teljesedjen be rajtunk az Ő akarata. Mert, ha az a világosságra, teljes egészében fényre tud kerülni a világban, akkor onnantól teljes és egyértelműen győztes lesz kép. Akkor értjük meg mi magunk is igazán, hogy az üres kereszt nem az emberi akarat szerinti kínoszlop, hanem Isten akarata szerinti dicsőséges trón.
De ehhez nekünk is meg kell tudjuk tagadni önmagunkat, a saját elképzeléseinket, a saját elvakult akarásunkat és hagyni és kérni, hogy Isten dicsőítse meg önmagát a mi számunkra is és nekünk is az Ő dicsőségében lehessen részünk. Ezért kell, hogy tőlünk a Krisztusról, az Élő Igéről szóló tiszta kijelentés hangozzon el mindig.
Én az Isten igéjét akarjam megszólaltatni a világban, és így az Atya az Ő igéje által jelent ki rólam is valamit. Nekem tehát Krisztusért, Krisztus által lehet dicsőségem, mert az Atya ebbe és nem más dicsőségbe akar befogadni minket.
Mintha nyomdáznánk a világ előtt. Egy nekünk adott nyomdát, pecsétet akarnánk mindenre és mindenkire rányomni. De ezt nem mi faragtuk ki a mi ízlésünk szerint, hanem kaptuk, hogy mindenhol pontosan megjelenítsük.
Ilyen a Szentháromság egy Istentől szóló vallástétel. Nem neked kell kifaragni, nem valami sajátot kell készíteni. Hanem azt kell használni, amit kaptál. A Szentlélek adja, ébreszti és formálja bennünk a szavakat és a tetteket, a tanúságtételeket. Nekünk csak el kell fogadnunk és használnunk. Nyomdázni a világban, élni a Krisztus pecsétjével.
Ez nem jutalom a jó magaviseletért, vagy a szorgalmas tanulásért. Ez ajándék Krisztusért. A hit: a szólni, tanúság tenni tudó, dicsőséget mondó hit az, amiért Krisztus könyörög a mi számunkra is: „*őértük könyörgök: nem a világért könyörgök, hanem azokért, akiket nekem adtál, mert a tieid, 10és ami az enyém, az mind a tied, és ami a tied, az az enyém, és én megdicsőíttetem őbennük.”*.

A tanítvány igazi hite, a te élő hited, az Krisztus dicsősége, és így a Szentháromság egy Isten dicsősége. Nem a szép szavaim, vagy az egy-egy alázatos tettem, azok maximum csak következmények. Az örök életre megtartó hit, azaz, ami tényleg dicsőség. Dicsőség, amiben részünk lehet, nem pedig olyan, amit tetszésünk szerint birtoklunk. Hiszen nem a saját fülünkbe kapaszkodni jelent biztonságot és nem a saját hajunk fölfelé húzása jelent kiutat a veremből! Hanem Isten dicsősége, az Ő dicsőítése, ha mi az örök élet reménységével élünk minden napunkon.
Szentháromság ünnepe sokszor hangtalan is marad itt Pünkösd után. Pedig ez a vasárnap a vallástétel vasárnapja, ami pedig nem megy értetlenül és érthetetlenül. Nem tudományos szakkifejezésekkel, de igenis meg kell szólaljunk tőlünk is a teológia, az Istenről való beszéd! Ez a beszéd, pedig a keresztről szól, de nem kudarcról, hanem dicsőségről. Krisztusról, az Ő érted aratott győzelméről. Nekünk pedig ezért a győzelemért lehet hitünk, ezért a győzelemért lehet élő reménységünk, ezért a győzelemért dicsőséges már a jelenünk is! Te és én ezért a győzelemért dicsőíthetjük a Szentháromság egy igaz Istent! Így legyen! Ámen